MELLÉKLET

a következőhöz:

Rendelettervezet

a vízumok egységes formátumának meghatározásáról szóló 1995. május 29-i 1683/95/EK tanácsi rendelet módosításáról

Vízumbélyegminta



Biztonsági elemek

1. A birtokos színes, szigorú biztonsági normáknak megfelelően előállított, beillesztett arcképe.

2. Ezen a helyen egy optikailag változó eszköz („kinegramm” vagy ezzel egyenértékű jel) jelenik meg. A látószögtől függően 12 csillag, az „E”, „EU” betűk és kinematikus, gilos vonalminták válnak láthatóvá különböző méretekben és színekben.

3. Ez a rovat tartalmazza a géppel olvasható útiokmányokról szóló 9303. sz. ICAO dokumentumban meghatározott, a kiállító tagállamra utaló hárombetűs országkódot optikailag változó színekben. A látószögtől függően az országkód különböző színekben jelenik meg.

4. Ezen a helyen a „vízum” szó és a kiállító tagállam neve jelenik meg nagybetűkkel.

5. Ez a rovat tartalmazza a vízumbélyeg fekete színnel előnyomott, vízszintesen elhelyezkedő 9 jegyű nemzeti számát. Különleges betűtípust kell alkalmazni.

6. Ez a rovat tartalmazza a vízumbélyeg piros színnel előnyomott, függőlegesen elhelyezkedő 9 jegyű nemzeti számát. Különleges, az 5. rovatban használttól eltérő betűtípust kell alkalmazni. A „vízumbélyeg száma”: a 3. rovatban meghatározott hárombetűs országkód és az 5. és 6. rovatban említett nemzeti szám.

7. Ez a rovat tartalmazza az „EU” betűket, látens képhatással. Ezek a betűk világosan tűnnek elő, ha a vízumbélyeget vízszintesen tartják, és sötéten, ha 90°-kal elfordítják.

8. Ez a rovat tartalmazza a 3. rovat szerinti kódot, látens képhatással. Ez a kód világosan tűnik elő, ha vízszintesen tartják, és sötéten, ha 90°-kal elfordítják.

Kitöltendő részek

A rovatokat jelölő szavakat angol és francia nyelven kell feltüntetni. A kiállító tagállam ezt a Közösség egy harmadik hivatalos nyelvével kiegészítheti. A legfelső sorban a „vízum” szó azonban az Unió bármelyik hivatalos nyelvén megjelenhet.

9. Ez a rovat az „érvényes …-ig” szöveggel kezdődik. A kiállító hatóság azt a területet jelöli meg, amelyre a vízum birtokosa jogosult beutazni.

10. Ez a rovat a „[dátum]…-tól” szóval kezdődik, a sorban továbbhaladva pedig az „...-ig” szóval folytatódik. A kiállító hatóságnak meg kell jelölni a vízumbirtokos vízum által engedélyezett tartózkodási időtartamát. A sorban továbbhaladva pedig a „tartózkodás időtartama” (a kérelmező tervezett tartózkodásának időtartama) szöveg, majd pedig a „nap” szó jelenik meg.

11. Ez a rovat a „vízum típusa” szöveggel kezdődik. A kiállító hatóság e rendelet 5. és 7. cikkének megfelelően jelzi a vízum típusát. A sorban továbbhaladva pedig az „útlevél száma” szöveg található (amely után a birtokos útlevelének számát kell feltüntetni), majd pedig a „beutazások száma” jelenik meg.

12. Ez a rovat a „kiállítás helye” szöveggel kezdődik és a kiállítás helyének feltüntetésére szolgál. A sorban továbbhaladva a „kelt” szó jelenik meg (amely után a kiállító hatóság feltünteti a kiállítás dátumát).

13. Ez a rovat a „Vezetéknév, utónév” szöveggel kezdődik.

14. Ez a rovat a „megjegyzések” szóval kezdődik. Arra szolgál, hogy a kiállító hatóság az általa szükségesnek tartott további adatokat feltüntesse, amennyiben azok e rendelet 4. cikkének megfelelnek. A következő két és fél sort az ilyen megjegyzések céljára üresen kell hagyni. Emellett amennyiben a közös műszaki előírásokban szerepel, e rovat egy részét a jövőben egy 2D vonalkód elhelyezésére lehetne használni.

15. Ez a rovat tartalmazza a megfelelő, gépileg olvasható információkat pl. a külső határellenőrzések megkönnyítése érdekében. A géppel olvasható terület háttérnyomtatásban tartalmazza a 3. rovatban szereplő kódot és az „Európai Unió” feliratot különböző nyelveken feltüntető szöveget. Ez a szöveg nem módosíthatja a géppel olvasható terület műszaki jellemzőit vagy olvashatóságát.

16. Ez a rovat egy közös 2D vonalkód esetleges hozzáadására van fenntartva.